WORK แรงในรอบ 1 เดือน มองผลงานผ่านจุดต่ำสุดแล้ว-เล็งพลิกกลับมาโตเด่นปีนี้
WORK แรงในรอบ 1 เดือน มองผลงานผ่านจุดต่ำสุดแล้ว-เล็งพลิกกลับมาโตเด่นปีนี้
17 มิ.ย. 2558

ผู้สื่อข่าวรายงานว่า บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 11.50 น. อยู่ที่ระดับ 39.75 บาท บวก 1.50 บาท หรือ 3.92% ด้วยมูลค่าซื้อขาย 44.71 ล้านบาท ราคาหุ้นขยับขึ้นต่อเนื่องจากระดับ 33.00 บาท เมื่อวันที่ 12 พ.ค. 58 จนถึงล่าสุดหุ้นปรับตัวเพิ่มขึ้นแล้ว 20.45% 

บล.เคเคเทรด ระบุในบทวิเคราะห์ฯวันนี้ (17 มิ.ย. ) ว่า เลือก WORK (มูลค่าพื้นฐาน 47 บาท) เป็นหุ้นเด่นของกลุ่ม Media มองผลประกอบการผ่านจุดต่ำสุดไปแล้ว และจะพลิกกลับมาเติบโตโดดเด่นในปีนี้ โดยคาดการเติบโตของ EPS ที่ 535% เทียบปีก่อน นอกจากนี้ฐานะการเงินของ WORK ถือว่ามีความเข้มแข็งมากขึ้นหลังได้เพิ่มทุนไปแล้วเมื่อต้นปี 58
สภาพคล่องยังดีแม้จ่ายเงินค่าใบอนุญาตให้ กสทช.งวดที่ 2 ไปแล้วในเดือน พ.ค. บวกกับนโยบายจ่ายปันผลไม่ต่ำกว่า 70% ของกำไรสุทธิ ทำให้คาดหมายว่าจะจ่ายปันผลได้สูงขึ้นเป็น 0.35 บาท อีกทั้งราคาหุ้นยังไม่แพงเพราะราคาหุ้นปัจจุบันถูกซื้อขายด้วย PEG ปี 58 ราว 0.13 เท่า ต่ำกว่าคู่แข่ง